Diari Oficial de la Generalitat Valenciana


Sumari del DOGV 6415, del 13-12-2010 (2010/13855)

RESOLUCIÓ de 29 de novembre, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Consell Valencià dels il·lustres Col·legis Oficials d'Odontòlegs i Estomatòlegs de València, Alacant i Castelló i es disposa la seua publicació en el Diari Oficial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6415

Data del DOGV
:   13-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13527


Data del document
:   29-11-2010

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * reglament intern
    * odontologia
    * col·legi professional

RESOLUCIÓ de 29 de novembre, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Consell Valencià dels il·lustres Col·legis Oficials d'Odontòlegs i Estomatòlegs de València, Alacant i Castelló i es disposa la seua publicació en el Diari Oficial de la Comunitat Valenciana. [2010/13497]  
Vist l'expedient de modificació estatutària instruït a instància del Consell Valencià dels il·lustres Col·legis Oficials d'Odontòlegs i Estomatòlegs de València, Alacant i Castelló, inscrit amb el número 17 de la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, en el que se sol·licita la inscripció de la modificació dels seus Estatuts en el dit Registre, atenent als següents  
Fets  
Primer. Els Estatuts del Consell Valencià d'il·lustres Col·legis Oficials d'Odontòlegs i Estomatòlegs de València, Alacant i Castelló van ser aprovats per Resolució de 28 d'agost de 2002, de la secretària general de la Conselleria de Justícia i Administracions Públiques (DOCV núm. 4.397, de 12.12.2002).  
Segon. Andrés Plaza Costa, president del Consell Valencià dels il·lustres Col·legis Oficials d'Odontòlegs i Estomatòlegs de València, Alacant i Castelló, va presentar en data 19 de juliol de 2010, sol·licitud d'inscripció de la modificació dels seus Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu la Llei 6/1997, de 4 de desembre, de Consells i Col·legis Professionals de la Comunitat Valenciana.  
Tercer. La modificació dels Estatuts del Consell Valencià dels il·lustres Col·legis Oficials d'Odontòlegs i Estomatòlegs de València, Alacant i Castelló, va ser aprovada per l'Assemblea General Extraordinària del Consell Valencià dels il·lustres Col·legis Oficials d'Odontòlegs i Estomatòlegs de València, Alacant i Castelló del 16 de juliol de 2010, segons certificat de la secretària, amb el vistiplau del president, de 19 de juliol de 2010.  
Quart. Advertides deficiències en la seua sol·licitud, pel Servici d'Entitats Jurídiques es va formular en data 1 d'octubre de 2010 requeriment d'esmena. Esmena que va tindre entrada en data 15 d'octubre de 2010 en el registre de la Conselleria de Justícia i Administracions Públiques en què sol·licitava la seua inscripció en el Registre de Col·legis Professionals de la Comunitat Valenciana una vegada han rebut les modificacions i observacions pertinents de la Direcció General de Justícia i Menor.   
Quint. No obstant això, la redacció estatutària remesa amb les esmenes realitzades, continuava presentant algunes de les deficiències posades de manifest en el requeriment d'1 d'octubre de 2010, consistents en la inclusió del terme «dentistes» dins de la denominació del Consell Valencià dels il·lustres Col·legis Oficials d'Odontòlegs i Estomatòlegs de València, Alacant i Castelló.  
Sext. El nou text dels Estatuts, amb les modificacions procedents en exercici del control de legalitat, figura Com a annex a la present resolució, donant-se ací per reproduït.  
Fonaments de dret  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, i atribuït a la Direcció General de Justícia i Menor, han d'assumir-se les observacions prèvies formulades pel Servici d'Entitats Jurídiques per mitjà d'ofici d'1 d'octubre de 2010, sent necessari, a més, procedir a la supressió en el text dels Estatuts del terme «dentistes» en l'article 2 així com en l'encapçalament de la denominació del títol II. Tot això al efecte de garantir la correcció normativa del text.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-lo l'article 6.1 de l'Esmentada Llei 6/1997, tenint en compte allò que s'ha previst per la Disposició Final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel que s'establix l'estructura orgànica bàsica de la Presidència i de les conselleries de la Generalitat i pel Decret 206/2009, de 13 de novembre, del Consell, pel que s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
Vistos l'article 36 de la Constitució i l'article 49.1.22ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel que s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
1. Inscriure la modificació dels Estatuts del Consell Valencià dels il·lustres Col·legis Oficials d'Odontòlegs i Estomatòlegs de València, Alacant i Castelló, amb els canvis indicats en el fonament de dret segon d'esta resolució, en el Registre de Col·legis Professionals i de Consells Valencians de Col·legis Professionals de la Comunitat Valenciana.  
2. Publicar la present resolució en el Diari Oficial de la Comunitat Valenciana.  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que hi ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciós Administrativa, sense perjuí de s'utilitze qualsevol altra via que es considere oportuna.  
València, 29 de novembre de 2010.- El director general de Justícia i Menor: Antonio Gastaldi Mateo.  
Estatuts del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló  
TÍTOL I  
CAPÍTOL I  
Disposicions generals  
Article 1r. Naturalesa jurídica  
1. El Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, és una corporació de dret públic, amb personalitat jurídica pròpia i plena capacitat d'obrar per al compliment dels seus fins.  
2. El Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló es regirà i estructurarà de forma democràtica, assegurant el seu caràcter representatiu.   
3. Pertanyen al Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, el Col·legi Oficial d'Odontòlegs i Estomatòlegs de València, el Col·legi Oficial d'Odontòlegs i Estomatòlegs d'Alacant, i el Col·legi Oficial d'Odontòlegs i Estomatòleg de Castelló, així com qualsevol Col·legi Oficial d'Odontòlegs i Estomatòlegs que, dins de l'àmbit territorial del Consell Valencià, puga constituir-se en un futur per segregació; i igualment, el Col·legi resultant de l'eventual fusió o absorció dels citats anteriorment, segons el que disposen els respectius Estatuts i d'acord amb la Llei.  
4. El funcionament i règim jurídic del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló es regirà pels presents Estatuts i, en allò no previst, per la Llei de Col·legis Professionals, tant estatal com autonòmica, així com per totes aquelles lleis i reglaments que afecten aquest Consell en la seua condició de corporació de dret públic i regulen el lliure accés a les activitats de serveis i el seu exercici.  
5. Totes les competències, i tots els fins i funcions, del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, s'entendran i s'exerciran sense cap detriment de la necessària autonomia pròpia dels col·legis que el componen, i amb absolut respecte a la representació directa que els mateixos ostenten dels seus propis col·legiats i a les funcions que a cada un d'això els atorguen els seus respectius Estatuts.  
Article 2n. Denominació   
El Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, actuarà sota la denominació de Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló (d'ara en avant CONVOE).  
Article 3r. Domicili  
Seran seus del CONVOE, conjuntament i respectivament, cada una de les seus dels col·legis oficials d'Odontòlegs i Estomatòlegs de les províncies de València, Alacant i Castelló, síties respectivament al carrer Luis Merelo y Mas núm. 1-baix, València; avinguda Federico Soto núm. 11-2nA, Alacant, i carrer Adobers, núm. 77-baix, de Castelló.  
Article 4t. Àmbit territorial  
L'àmbit territorial del CONVOE s'estén a les províncies de València, Alacant i Castelló.  
Article 5é. Fins  
Són fins essencials del CONVOE:  
a) La coordinació dels col·legis professionals que l'integren, mitjançant la posada en comú de les experiències de la pràctica col·legial i la representació de la professió en els assumptes d'àmbit autonòmic que li siguen encomanats, expressament, pels col·legis que l'integren.  
b) La relació amb les institucions de la Generalitat i, en particular, amb el Consell, en els assumptes d'àmbit autonòmic que li siguen encomanats expressament pels Col·legis que l'integren, per tal de facilitar la col·laboració i enteniment institucional i així satisfer els interessos socials, professionals i dels consumidors i usuaris, amb vista a la protecció del dret a la salut bucal i estomatognàtica de tots els residents a la Comunitat Valenciana.  
c) Els establits en els seus Estatuts, en la pròpia Llei de Col·legis Professionals de la Comunitat Valenciana i en la legislació aplicable.  
Article 6é. Funcions  
El CONVOE ostenta les funcions següents:  
1. Elaborar, aprovar i modificar els seus propis Estatuts i reglaments de règim interior, sense perjudici de la legislació bàsica de l'Estat en matèria de Col·legis Professionals i en matèria de lliure accés a les activitats de serveis i el seu exercici.  
2. Resoldre, en via administrativa, els recursos que s'interposen contra els actes i acords dels col·legis que l'integren.  
3. Aprovar els seus pressupostos i fixar, en funció de l'estimació de despeses i ingressos i de conformitat amb el que disposa l'article 15, la contribució de cada un dels col·legis que l'integren, per a la cobertura de les dites despeses.  
4. Informar amb caràcter preceptiu, i no vinculant, sobre tots els projectes de normes del Consell que afecten la professió i als col·legis que el componen, sense cap detriment de la mateixa funció que realitzen els col·legis oficials que l'integren.  
5. Fomentar, crear i organitzar institucions, serveis i activitats relacionades amb l'odontoestomatologia per a la promoció cultural, l'assistència social i sanitària, la cooperació, la protecció dels consumidors i usuaris i el mutualisme, el foment de l'ocupació. I, en aquest sentit concertar o acordar, amb l'administració i les entitats o institucions que corresponguen, el que expressament i específicament li encomanen els col·legis que l'integren i que haja de desenrotllar-se en l'àmbit territorial del CONVOE.  
6. Subscriure els convenis relacionats amb la professió que específicament li encomanen els Col·legis Oficials que l'integren, amb l'administració autonòmica.  
7. Dirimir els conflictes que puguen suscitar-se entre els col·legis que l'integren, per a mantindre la major harmonia i germanor entre aquests, procurant que es resolga sense necessitat acudir al procediment contenciós administratiu, però sense perjudici d'aquest en ulterior recurs.  
8. Elaborar les normes deontològiques comunes a la professió, sense que aquestes puguen contradir les emanades del Consell General.  
9. Integrar una Comissió Deontològica, perquè exercisca l'activitat necessària per a resoldre els assumptes que en aquesta matèria se li sotmeten.  
10. Notificar les altes i baixes dels col·legiats al Consell General de Dentistes d'Espanya.  
11. Totes les funcions que redunden en benefici de la protecció dels interessos dels consumidors i usuaris dels serveis dels col·legiats. Per a la qual cosa hauran de constituir, a aquest efecte, comissions o òrgans unipersonals, dotats de facultats per a analitzar, informar, resoldre, mitjançar o arbitrar, reclamacions dels consumidors i usuaris, relacionades amb els serveis prestats.  
12. Atendre les sol·licituds d'informació sobre els col·legis i sobre les sancions fermes a ells imposades; així com les peticions d'inspecció o investigació que els formule qualsevol autoritat competent d'un Estat membre de la Unió Europea, en els termes que preveu la Llei 17/2009, de 23 de novembre, de Lliure Accés a les Activitats de Serveis i el seu Exercici, o qualsevol altra que la substituïsca o modifique.  
13. Altres que li atribuïsca la Llei.  
14. El CONVOE oferirà als odontòlegs, estomatòlegs i dentistes, tota la informació i formularis necessaris per a accés a l'activitat i el seu exercici.  
Així mateix, oferirà als ciutadans en general, i als consumidors i usuaris dels serveis dels professionals col·legiats, de forma clara, inequívoca i gratuïta, la informació que en cada moment siga adient sobre l'exercici de la professió de dentista, que inclourà l'accés al registre de col·legiats, que estarà permanentment actualitzat i en què constaran el nom i cognoms de tots els dentistes habilitats per a exercir la professió, així com el seu domicili professional i títol en virtut del qual estiguen habilitats, l'accés al registre de societats professionals, que tindrà el contingut descrit en l'article 8 de la Llei 2/2007, de 15 de març, de societats professionals, les vies de reclamació i els recursos que podran interposar-se en cas de conflicte entre el consumidor o usuari i un col·legiat o el Col·legi Oficial.  
De la mateixa manera, també haurà d'oferir la informació necessària respecte a les associacions o organitzacions de consumidors i usuaris, a que els destinataris dels serveis dels dentistes puguen dirigir-se per a obtindre assistència i el contingut dels codis deontològics.  
Amb l'objecte de dur a terme el que s'ha exposat, el CONVOE instarà als col·legis oficials per a que duguen a terme les gestions necessàries per a la consecució de tals fins, i principalment la informació de les dades corresponents al Consell General.  
A aquest respecte, el CONVOE mantindrà indemne al Consell General de qualssevulla danys o perjudicis, incloent despeses i sancions que aquest poguera patir com a conseqüència de la falta de remissió en termini o de la remissió incompleta o incorrecta, al Consell General, de la informació referida en aquest apartat. El col·legiat a què es poguera imputar l'acció o omissió generadora de tals danys o perjudicis reintegrarà al Consell General, ben directa o a través del Col·legi oficial, l'import d'aquests en el termini de deu dies, comptadors des del moment en què el Consell General els haguera patit.  
Article 7é. Emblema oficial  
L'emblema oficial del Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló (CONVOE), estarà format per la creu de Malta, en color gris i, alhora, ribetejada per unes bandes de color verd oliva les aspes dreta, esquerra i superior. L'aspa inferior anirà ribetejada per una banda de color taronja en l'interior de la qual es llegirà la llegenda CONVOE.  
Sobre les tres aspes superiors d'esquerra a dreta, aniran les paraules Labora Pro Saluten.  
Centrat sobre la Creu de Malta es dibuixarà, en color taronja, el contorn geogràfic de la Comunitat Valenciana, i al seu torn, centrat sobre aquesta en color roig, es veurà l'escut oficial de la Comunitat Valenciana.  
Sota les aspes es veuran els fulls de coca, unint-les d'una a una pels seus extrems.  
Tot això estarà sobre dos cercles concèntrics, sent el color de l'interior el groc suau, i el de l'exterior el blau clar. Sobre la banda del color últim ressenyat, es llegiran les paraules «Consell Valencià dels Il·ltres. Cols. Oficls. d'Odontoestomatòlegs de València, Alacant i Castelló».  
CAPÍTOL II  
Relacions amb el Consell General de Dentistes d'Espanya  
Article 8é. Integració  
El CONVOE està integrat en l'organització de dentistes i odontoestomatòlegs d'Espanya. El president del CONVOE representarà aquest en el Consell Interautonòmic del Consell General de Dentistes d'Espanya.  
TÍTOL II  
Òrgans del Consell Valencià  
 d'Odontòlegs i Estomatòlegs  
CAPÍTOL I  
Composició  
Article 9é. Composició  
Els òrgans de govern del CONVOE seran:  
- El Ple del Consell  
- El president del Consell  
- El secretari - tresorer del Consell.  
Article 10é. Del Ple del Consell  
1. El Ple del CONVOE és l'òrgan superior de govern i de representació d'aquest, on es forma i expressa la voluntat del dit organisme, amb caràcter deliberant i decisori; davant del qual haurà de donar compte de la seua actuació el president del CONVOE, el secretari tresorer, qualsevol membre del CONVOE, així com tots els comissionats.  
2. El Ple del CONVOE estarà format pels tres presidents dels col·legis oficials d'Odontòlegs i Estomatòlegs de València, Alacant i Castelló.  
3. Ostentarà la presidència del Ple qui tinga la del Consell. Els altres dos membres tindran la condició de vicepresidents, tenint així tots els membres la condició de representants davant del Consell General, i per tant, podent substituir els vicepresidents al president en les reunions del Consell Interautonòmic en el cas d'impossibilitat d'acudir el president a alguna d'aquestes.  
4. Els presidents dels col·legis són representants dels seus Col·legis respectius davant del CONVOE.  
5. La presidència del Ple, així com la del Consell, serà rotativa entre els tres presidents dels col·legis que formen part del CONVOE, sent la seua duració d'un any; el torn s'iniciarà pel president del Col·legi que siga elegit mitjançant insaculació d'entre els tres. Igualment, i pel mateix procediment, es designaran els càrrecs de vicepresident 1r i vicepresident 2n. En els successius anys, la rotació serà la següent: el vicepresident 1r passarà a ser president, el president ixent passarà a ser vicepresident 2n, i aquest passarà a ser vicepresident 1r.  
6. El Ple té les atribucions que estableixen els presents Estatuts, així com les que expressament vulguen atorgar-li els col·legis que el componen. Igualment vetlarà per l'execució dels seus acords.  
7. El Ple del CONVOE es reunirà com a mínim una vegada a l'any de forma ordinària, dins dels tres primers mesos de l'any natural, per a aprovar els seus comptes. De forma extraordinària es reunirà tantes vegades com siga necessari i correspondrà convocar-lo al president d'aquest o a petició conjunta de dos dels seus membres.  
8. Per a la vàlida constitució del Ple del CONVOE, hauran d'estar present tots els seus membres, o els qui estatutàriament els substituïsquen en cada Col·legi.  
9. Els acords s'adoptaran per majoria, tenint cada un dels consellers un vot, i sense que en cap cas siga vàlida l'abstenció de dos membres.  
10. El Ple del CONVOE podrà crear, dins del seu si, les comissions que crega adients, de les quals determinarà el seu àmbit de treball i composició, i a les quals es podrà incorporar a qualsevol col·legiat, prèvia acceptació d'aquests, i fins i tot a personal alié. Aquests col·legiats i personal alié ostentaran la condició de comissionats, i tindran per a l'exercici de les seues funcions les facultats que en ells delegue el Ple. Igualment podrà autoritzar la constitució de seccions per a comeses que redunden en la millor defensa i promoció de la professió, que actuaran sempre subordinades al Ple del Consell. Necessàriament el Ple del CONVOE haurà de constituir una Comissió Deontològica, el funcionament de la qual es desenrotllarà reglamentàriament.  
11. Se cessarà en el càrrec per cessament en el mandat de presidència del Col·legi de què procedisca o per les causes previstes en cada un dels Estatuts dels distints Col·legis components del CONVOE. Si se cessara en el càrrec quan encara no haguera transcorregut l'any de mandat com a president del Ple, així com del CONVOE, la presidència es transmetrà automàticament i pel temps que reste per a complir l'any de mandat, al nou president del Col·legi Oficial que substituïsca a qui cessa.  
Article 11. Del president del Consell  
El president del CONVOE representarà a aquest davant de qualsevol autoritat, organisme, persona jurídica o natural, davant dels quals actue en qualitat de tal i en l'àmbit de les seues funcions. A més d'això li correspondrà:  
1. Convocar al Ple, fixar l'orde del dia i presidir les seues reunions, ordenant les deliberacions i obrint, suspenent o alçant les sessions.  
2. Encomanar determinades funcions als vicepresidents.  
3. Autoritzar els informes i comunicacions que emanen del Ple o de les comissions creades pel Ple i hagen de cursar-se.  
4. Executar o fer que s'executen les decisions del Ple.  
5. Informar el Ple en tots tots els assumptes que siguen de competència del CONVOE.  
6. Visar els documents i certificats que expedisca el secretari tresorer.  
7. Autoritzar les actes i certificats que procedisquen.  
8. Totes aquelles que expressament li siguen encomanades pels col·legis components del CONVOE.  
Article 12. De la vicepresidència del CONVOE  
Els membres del Ple, que no ostenten la presidència del CONVOE, tindran la condició de vicepresidents, i duran a terme totes aquelles funcions que aquell els encomane. Tals càrrecs estaran numerats amb els ordinals 1r i 2n, a fi de substituir per aquest orde al president en els supòsits d'absència, malaltia, abstenció, recusació o vacant.  
Article13. Del secretari-tresorer del Consell  
1. El càrrec de secretari-tresorer serà ostentat pel secretari del Col·legi Oficial d'Odontòlegs i Estomatòlegs a què pertanga el president del CONVOE.  
2. El secretari-tresorer tindrà veu però no vot en les reunions del Ple.  
3. La seua vacant serà ocupada pel col·legiat que haja de substituir-lo segons els Estatuts de cada Col·legi.  
4. Cessarà en el seu càrrec alhora que el president. Igual que el president, si cessara en el càrrec quan encara no haguera transcorregut l'any de mandat de la presidència, el seu càrrec es transmetrà automàticament i pel temps que reste per a complir l'any de mandat, al nou secretari del Col·legi Oficial que tinga la presidència en aquest moment, en el cas que la dita substitució procedisca.  
5. En cas d'impossibilitat d'ocupar el càrrec, serà substituït pel nou secretari del Col·legi a què pertanga.  
6. Correspon al secretari tresorer:  
a) Estendre i autoritzar les actes de les sessions del Ple del CONVOE i donar compte de l'anterior per a la seua aprovació.  
b) Auxiliar en la seua missió al president.  
c) Portar els llibres d'actes, estendre i autoritzar certificats, així com les comunicacions i circulars que hagen estat autoritzades pel CONVOE.  
d) Formar el cens de col·legiats de la Comunitat Valenciana inscrits i/o habilitats en cada un dels col·legis, portant el registre de les dades que procedisquen i actualitzant-lo periòdicament.  
e) Portar el registre de sancions per faltes deontològiques.  
f) Redactar la memòria anual de les activitats del CONVOE.  
g) Portar els llibres de comptabilitat del CONVOE.  
h) Presentar el pressupost de despeses i ingressos al Ple del CONVOE, per a la seua aprovació.  
i) Cobrar les quantitats que procedisquen a favor del CONVOE, així com autoritzar, amb la seua signatura, i mancomunadament amb la del president, les despeses.  
j) Donar compte de l'estat econòmic del CONVOE al president i al Ple del CONVOE.  
k) Totes aquelles funcions que el president o el Ple li deleguen.  
Article 14. Gratuïtat dels càrrecs  
Tots els càrrecs del CONVOE s'exerciran de forma gratuïta, però en el pressupost s'habilitaran les partides necessàries per a atendre, amb decòrum, les despeses de representació i la resta de dietes que el Ple del Consell acorde.  
TÍTOL III  
Règim econòmic  
Article 15. Recursos econòmics  
1r. El CONVOE disposarà de la quantitat pressupostada anualment en els pressupostos aprovats pel Ple. Les despeses que corresponguen a partides de representació institucional, i les ordinàries, seran aportades a parts iguals pels col·legis que conformen el CONVOE.   
2n. Les subvencions donacions i llegats que el CONVOE puga percebre.  
3r. Qualsevol altre que autoritze el Ple del CONVOE.  
TÍTOL IV  
Règim jurídic  
Article 16é. Règim jurídic  
El CONVOE està subjecte al dret administratiu en quant exercisca potestat pública. La resta de la seua activitat es regirà pel dret privat.  
Article17. Recursos  
1. Els actes i resolucions del CONVOE, que estiguen subjectes a dret administratiu, són susceptibles dels recursos establits legalment en via administrativa.  
2. Les resolucions dels recursos interposats, que esgoten la via administrativa, seran susceptibles d'impugnació davant de l'orde jurisdiccional contenciós administratiu.  
TÍTOL V  
Del personal del CONVOE  
Article18. Del personal contractat  
Durant el període en què cada president de Col·legi ostente la presidència de CONVOE, el Col·legi de què siga president podrà destinar, a temps parcial, a un dels seus empleats administratius per a encarregar-se de les tasques d'aquesta naturalesa que genere l'activitat del CONVOE, mitjançant la contractació laboral que procedisca, o bé contractar laboralment i a temps parcial, a un nou empleat exclusiu per al CONVOE, el contracte del qual no podrà excedir temporalment d'un any.  
Article 19. De l'assessoria jurídica  
L'assessor jurídic del CONVOE serà el qui corresponga al Col·legi d'on procedisca el president del CONVOE, en cada període de presidència.  
Article 20. Altres assessors  
El president podrà contractar personal assessor i gestor en diverses qüestions, en règim d'arrendament de serveis.  
DISPOSICIÓ ADDICIONAL  
La reforma dels presents Estatuts podrà ser acordada pel Ple del CONVOE, i haurà de ser ratificada per totes les juntes de govern dels distints col·legis que componen el Consell.  
DISPOSICIÓ TRANSITÒRIA  
L'aprovació dels presents Estatuts es farà per les juntes de govern dels distints col·legis que componen el CONVOE, prèvia a la seua presentació davant de l'autoritat administrativa procedent, per al seu control de legalitat i inscripció registral.